CELEX: 52017PC0384
Language: el
Date: 2017-07-25
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που πρόκειται να ληφθεί, εξ ονόματος της Ευρωπαϊκής Ένωσης, εντός της μεικτής επιτροπής η οποία συγκροτήθηκε στο πλαίσιο της συμφωνίας μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων όσον αφορά τη θέσπιση κοινών κατευθυντήριων γραμμών για την εφαρμογή της συμφωνίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.7.2017
            COM(2017) 384 final
            2017/0162(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρόκειται να ληφθεί, εξ ονόματος της Ευρωπαϊκής Ένωσης, εντός της μεικτής επιτροπής η οποία συγκροτήθηκε στο πλαίσιο της συμφωνίας μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων όσον αφορά τη θέσπιση κοινών κατευθυντήριων γραμμών για την εφαρμογήτης συμφωνίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η συμφωνία μεταξύ της Ευρωπαϊκής Ένωσης και της Δημοκρατίας της Αρμενίας για την απλούστευση της έκδοσης θεωρήσεων
                  1
                τέθηκε σε ισχύ την 1η Ιανουαρίου 2014. Η συμφωνία θέσπισε, με βάση την αρχή της αμοιβαιότητας, δεσμευτικά από νομική άποψη δικαιώματα και υποχρεώσεις για την απλούστευση των διαδικασιών έκδοσης θεωρήσεων για τους Αρμένιους πολίτες. Το άρθρο 12 της συμφωνίας προβλέπει τη σύσταση μεικτής επιτροπής επιφορτισμένης, μεταξύ άλλων, με την παρακολούθηση της εφαρμογής της συμφωνίας. Η μεικτή επιτροπή επισήμανε την ανάγκη θέσπισης κοινών κατευθυντήριων γραμμών προκειμένου να διασφαλιστεί ότι τα προξενεία των κρατών μελών του Σένγκεν εφαρμόζουν τη συμφωνία με πλήρως εναρμονισμένο τρόπο, και επίσης να διευκρινιστεί η σχέση μεταξύ της συμφωνίας και άλλων διατάξεων των συμβαλλόμενων μερών οι οποίες εξακολουθούν να εφαρμόζονται σε ζητήματα θεωρήσεων που δεν καλύπτονται από τη συμφωνία.
            
            
               Οι κατευθυντήριες αυτές γραμμές δεν αποτελούν μέρος της συμφωνίας και δεν είναι νομικά δεσμευτικές. Ωστόσο, συνιστάται ιδιαίτερα στο διπλωματικό και προξενικό προσωπικό να τις ακολουθεί με συνέπεια.
            
            
               •Συνοχή με ισχύουσες διατάξεις στον τομέα πολιτικής
            
            
               Η συμφωνία υπερισχύει του κανονισμού (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση Κοινοτικού Κώδικα Θεωρήσεων (κώδικας θεωρήσεων)
                  2
                σχετικά με θέματα τα οποία ρυθμίζουν αμφότερες οι νομικές πράξεις.
            
            
               Οι διατάξεις του κώδικα θεωρήσεων εφαρμόζονται σε όλα τα θέματα που δεν καλύπτονται από τη συμφωνία, όπως ο προσδιορισμός του κράτους μέλους του χώρου Σένγκεν που είναι υπεύθυνο για την εξέταση αίτησης θεώρησης, οι λόγοι της απόρριψης χορήγησης θεώρησης, το δικαίωμα προσφυγής κατά απορριπτικής απόφασης ή οι γενικοί κανόνες σχετικά με την προσωπική συνέντευξη με τον αιτούντα.
            
            
               Οι κανόνες του Σένγκεν και, κατά περίπτωση, η εθνική νομοθεσία συνεχίζουν επίσης να εφαρμόζονται για τα θέματα τα οποία δεν καλύπτονται από τη συμφωνία, όπως η αναγνώριση των ταξιδιωτικών εγγράφων, η απόδειξη της επάρκειας μέσων διαβίωσης, η απαγόρευση εισόδου στο έδαφος των κρατών μελών, τα μέτρα απέλασης.
            
            
               Σύμφωνα με το άρθρο 2 παράγραφος 1 της συμφωνίας, η απλούστευση της έκδοσης θεωρήσεων που προβλέπεται στη συμφωνία εφαρμόζεται στους πολίτες της Αρμενίας, μόνο εφόσον δεν απαλλάσσονται από την υποχρέωση θεώρησης βάσει του κανονισμού 539/2001
                  3
               . Πράγματι, εάν η Δημοκρατία της Αρμενίας πρέπει να μεταφερθεί στο παράρτημα II του κανονισμού 539/2001 περί του καταλόγου τρίτων χωρών οι υπήκοοι των οποίων απαλλάσσονται από την υποχρέωση θεώρησης, η συμφωνία θα παύσει να ισχύει. Ωστόσο, δεδομένου ότι η απαλλαγή θα χορηγείται μόνο στους κατόχους βιομετρικών διαβατηρίων (εξαίρεση που θα καθοριστεί σε υποσημείωση του παραρτήματος II), η συμφωνία θα εξακολουθήσει να ισχύει για τους πολίτες της Αρμενίας που είναι κάτοχοι μη βιομετρικών διαβατηρίων.   
            
            
               2.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Σκοπός των κατευθυντήριων γραμμών, που θα εκδοθούν από τη μεικτή επιτροπή μετά την έγκριση της θέσης της ΕΕ με βάση την παρούσα πρόταση, είναι να επεξηγούν λεπτομερώς τις διατάξεις της συμφωνίας, με στόχο τη δέουσα και συνεπή εφαρμογή της.
            
            
               Οι κατευθυντήριες γραμμές λαμβάνουν υπόψη τον κώδικα θεωρήσεων και άλλες νομοθετικές πράξεις στον τομέα της πολιτικής θεωρήσεων της ΕΕ. Στόχος είναι να διασφαλιστεί ότι, κατά την εφαρμογή της συμφωνίας, το προξενικό προσωπικό των κρατών μελών ενεργεί σύμφωνα με το κεκτημένο της ΕΕ στον τομέα των θεωρήσεων.
            
            
               3.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
            
            
               Η Επιτροπή συζήτησε το παρόν σχέδιο κατευθυντήριων γραμμών με τις αρμόδιες αρχές της Δημοκρατίας της Αρμενίας κατά τις συνεδριάσεις της μεικτής επιτροπής στις 10 Σεπτεμβρίου 2014, στις 29 Απριλίου 2015 και στις 15 Ιουνίου 2016, καθώς και με ανταλλαγή ηλεκτρονικών μηνυμάτων μεταξύ των συμβαλλομένων μερών στα διαστήματα που μεσολάβησαν μεταξύ των συνεδριάσεων της επιτροπής. Πολλά εκκρεμή ζητήματα απαιτούσαν βαθύτερη ανάλυση από τις δύο πλευρές προτού επιτευχθεί αμοιβαία ικανοποιητική συμβιβαστική λύση, ιδίως όσον αφορά το ζήτημα των επαγγελματικών οργανώσεων των δημοσιογράφων και των μεταφορέων (βλ. σημείο 2.2.1 στοιχεία ε) και ια) των κατευθυντήριων γραμμών).
            
            
            
               Τα κράτη μέλη κλήθηκαν να διατυπώσουν τη γνώμη τους σχετικά με το σχέδιο κατευθυντήριων γραμμών που επισυνάπτεται ως παράρτημα στην παρούσα πρόταση απόφασης του Συμβουλίου στο πλαίσιο της επιτόπιας συνεργασίας Σένγκεν στο Ερεβάν και της ομάδας εργασίας για τις θεωρήσεις (τελευταία διαβούλευση: 26 Νοεμβρίου 2016). Η τελική μορφή των κατευθυντήριων γραμμών εγκρίθηκε από τη μεικτή επιτροπή κατά την τρίτη συνεδρίασή της, η οποία πραγματοποιήθηκε στις 15 Ιουνίου 2016.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η παρούσα πρόταση δεν έχει καμία επίπτωση στον προϋπολογισμό της ΕΕ.
               
            
         
         
            
               2017/0162 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που πρόκειται να ληφθεί, εξ ονόματος της Ευρωπαϊκής Ένωσης, εντός της μεικτής επιτροπής η οποία συγκροτήθηκε στο πλαίσιο της συμφωνίας μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων 
                  όσον αφορά τη θέσπιση κοινών κατευθυντήριων γραμμών για την εφαρμογή
                  της συμφωνίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 12 της συμφωνίας μεταξύ της Ευρωπαϊκής Ένωσης και της Αρμενίας για την απλούστευση της έκδοσης θεωρήσεων
                  4
                (εφεξής «η συμφωνία») συστήνει μεικτή επιτροπή. Προβλέπει, ιδίως, ότι η μεικτή επιτροπή πρέπει να παρακολουθεί την εφαρμογή της συμφωνίας.
            
            
               (2)Ο κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου
                  5
                θέσπισε τις διαδικασίες και τις προϋποθέσεις έκδοσης θεωρήσεων για διέλευση από ή με πρόθεση διαμονής στην επικράτεια των κρατών μελών που δεν υπερβαίνει τις 90 ημέρες εντός οιασδήποτε περιόδου 180 ημερών.
            
            
               (3)Οι κοινές κατευθυντήριες γραμμές είναι απαραίτητες για να εξασφαλιστεί η πλήρως εναρμονισμένη εφαρμογή της συμφωνίας από τα προξενεία των κρατών μελών, καθώς και για να διευκρινιστεί η σχέση μεταξύ της συμφωνίας και των διατάξεων των συμβαλλόμενων μερών που εξακολουθούν να εφαρμόζονται σε ζητήματα θεωρήσεων που δεν καλύπτονται από τη συμφωνία.
            
            
               (4)Είναι σκόπιμο να θεσπιστεί η θέση που θα εγκριθεί εξ ονόματος της Ένωσης στο πλαίσιο της μεικτής επιτροπής όσον αφορά τη θέσπιση κοινών κατευθυντήριων γραμμών για την εφαρμογή της συμφωνίας,
            
            
               (5) Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν
                  6
               . Συνεπώς, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
            
               (6)Η παρούσα απόφαση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν
                  7
               . Συνεπώς, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
            
               (7)Σύμφωνα με τα άρθρα 1 και 2 του πρωτοκόλλου (αριθ. 22) για με τη θέση της Δανίας, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που θα εγκριθεί εξ ονόματος της Ένωσης στο πλαίσιο της μεικτής επιτροπής, η οποία συγκροτήθηκε δυνάμει του άρθρου 12 της συμφωνίας μεταξύ της Ευρωπαϊκής Ένωσης και της Αρμενίας σχετικά με την απλούστευση της έκδοσης θεωρήσεων, όσον αφορά τη θέσπιση κοινών κατευθυντηρίων γραμμών για την εφαρμογή της συμφωνίας βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Συμφωνία μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων, ΕΕ L 289 της 31.10.2013, σ. 2.
               
               
                  
                     (2)
                  ΕΕ L 343 της 15.9.2009, σ. 1.
               
               
                  
                     (3)
                  Κανονισμός (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (ΕΕ L 81 της 21.3.2001, σ. 1).
               
               
                  
                     (4)
                  ΕΕ L 289 της 31.10.2013, σ. 2.
               
               
                  
                     (5)
                  Κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων) (ΕΕ L 243 της 15.9.2009, σ. 1).
               
               
                  
                     (6)
                  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).
               
               
                  
                     (7)
                  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.7.2017
            COM(2017) 384 final
            ΠΑΡΑΡΤΗΜΑ
            της
            πρότασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρόκειται να ληφθεί, εξ ονόματος της Ευρωπαϊκής Ένωσης, εντός της μεικτής επιτροπής η οποία συγκροτήθηκε στο πλαίσιο της συμφωνίας μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων , with regard to the adoption of common guidelines for the implementation of the Agreement
            
               
         
         
            
               ΣΧΕΔΙΟ
            
            
               ΑΠΟΦΑΣΗ ΑΡΙΘ.../201.. ΤΗΣ ΜΕΙΚΤΗΣ ΕΠΙΤΡΟΠΗΣ
            
            
               Η ΟΠΟΙΑ ΣΥΓΚΡΟΤΗΘΗΚΕ ΜΕ ΤΗ ΣΥΜΦΩΝΙΑ
            
            
               ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΑΡΜΕΝΙΑΣ
            
            
               ΣΧΕΤΙΚΑ ΜΕ ΤΗΝ ΑΠΛΟΥΣΤΕΥΣΗ ΤΗΣ ΕΚΔΟΣΗΣ ΘΕΩΡΗΣΕΩΝ
            
            
            
               της.......
            
            
            
               όσον αφορά τη θέσπιση κοινών κατευθυντηρίων γραμμών για την εφαρμογή της συμφωνίας
            
            
            
            
               Η ΕΠΙΤΡΟΠΗ,
            
            
            
               Έχοντας υπόψη τη συμφωνία μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων (
                  1
               )(«η συμφωνία»), και ιδίως το άρθρο 12,
            
            
            
               εκτιμώντας το γεγονός ότι η συμφωνία αυτή άρχισε να ισχύει την 1η Ιανουαρίου 2014,
            
            
            
               ΑΠΟΦΑΣΙΣΕ ΤΑ ΕΞΗΣ:
            
            
         
         
            
               Άρθρο 1
            
            
            
               Οι κοινές κατευθυντήριες γραμμές για την εφαρμογή της συμφωνίας μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων ορίζονται στο παράρτημα της παρούσας απόφασης.
            
            
            
               Άρθρο 2
            
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
            
            
               (Τόπος) ...
            
            
            
            
            
            
            
            
            
            
            
               Για την Ευρωπαϊκή Ένωση
                     
                     
                     
                     
                     Για τη Δημοκρατία της Αρμενίας
            
         
         
            
               
                  ΣΧΕΔΙΟ
               
               
                  ΚΑΤΕΥΘΥΝΤΗΡΙΕΣ ΓΡΑΜΜΕΣ
               
               
                  ΓΙΑ ΤΗΝ ΕΦΑΡΜΟΓΗ ΤΗΣ ΣΥΜΦΩΝΙΑΣ 
               
               
                  ΜΕΤΑΞΥ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΑΡΜΕΝΙΑΣ
               
               
                  ΣΧΕΤΙΚΑ ΜΕ ΤΗΝ ΑΠΛΟΥΣΤΕΥΣΗ ΤΗΣ ΕΚΔΟΣΗΣ ΘΕΩΡΗΣΕΩΝ
               
               
            
            
            
               Σκοπός της συμφωνίας μεταξύ της Ευρωπαϊκής Ένωσης και της Δημοκρατίας της Αρμενίας σχετικά με την απλούστευση της έκδοσης θεωρήσεων, η οποία τέθηκε σε ισχύ την 1η Ιανουαρίου 2014, είναι να διευκολύνει, με βάση την αμοιβαιότητα, τις διαδικασίες έκδοσης θεωρήσεων για προβλεπόμενη διαμονή που δεν υπερβαίνει τις 90 ημέρες ανά περίοδο 180 ημερών για τους πολίτες της Αρμενίας.
            
            
               Η συμφωνία θεσπίζει δεσμευτικά από νομική άποψη δικαιώματα και υποχρεώσεις με σκοπό την απλούστευση των διαδικασιών έκδοσης θεωρήσεων για τους Αρμένιους πολίτες.
            
            
               Οι εν λόγω κατευθυντήριες γραμμές, οι οποίες εγκρίθηκαν από τη μεικτή επιτροπή που έχει συσταθεί βάσει του άρθρου 12 της συμφωνίας, αποσκοπούν στη διασφάλιση της εναρμονισμένης εφαρμογής των διατάξεων της συμφωνίας από τις διπλωματικές αποστολές και τις προξενικές αρχές των κρατών μελών. Οι κατευθυντήριες γραμμές δεν αποτελούν μέρος της συμφωνίας και, ως εκ τούτου, δεν είναι νομικά δεσμευτικές. Ωστόσο, συνιστάται ιδιαίτερα στο διπλωματικό και προξενικό προσωπικό να τις ακολουθεί με συνέπεια κατά την εφαρμογή των διατάξεων της συμφωνίας.
            
            
               Οι κατευθυντήριες γραμμές θα επικαιροποιούνται βάσει της πείρας που αποκτάται από την εφαρμογή της συμφωνίας υπό την ευθύνη της μεικτής επιτροπής.
            
            
               Για να εξασφαλιστεί η συνεχής και εναρμονισμένη εφαρμογή της συμφωνίας σύμφωνα και με τον εσωτερικό κανονισμό της μεικτής επιτροπής για την απλούστευση της έκδοσης θεωρήσεων, τα μέρη συμφώνησαν να πραγματοποιούν άτυπες επαφές μεταξύ των επίσημων συνεδριάσεων της μεικτής επιτροπής για να εξετάζουν επείγοντα ζητήματα. Λεπτομερείς εκθέσεις σχετικά με αυτά τα ζητήματα και τις άτυπες επαφές θα υποβληθούν κατά την επόμενη συνεδρίαση της μεικτής επιτροπής για την απλούστευση της έκδοσης θεωρήσεων.
            
            
               I.
                     ΓΕΝΙΚΑ ΘΕΜΑΤΑ.
            
            
               1.1.
                     Σκοπός και πεδίο εφαρμογής.
            
            
               Το άρθρο 1 παράγραφος 1 της συμφωνίας ορίζει ότι: «Η παρούσα συμφωνία έχει ως στόχο την απλούστευση της έκδοσης θεωρήσεων για προβλεπόμενη διαμονή που δεν υπερβαίνει τις 90 ημέρες ανά περίοδο 180 ημερών για τους πολίτες της Αρμενίας.»
            
            
               Η συμφωνία ισχύει για όλους τους πολίτες της Αρμενίας που υποβάλλουν αίτηση θεώρησης βραχείας διαμονής, ανεξαρτήτως της χώρας στην οποία διαμένουν.
            
            
               Η συμφωνία δεν ισχύει για τους απάτριδες οι οποίοι είναι κάτοχοι άδειας διαμονής που έχει εκδοθεί από την Αρμενία. Οι συνήθεις κανόνες του κεκτημένου της ΕΕ στον τομέα των θεωρήσεων εφαρμόζονται στην εν λόγω κατηγορία προσώπων.
            
            
               Από τις 10 Ιανουαρίου 2013, όλοι οι πολίτες της ΕΕ και οι πολίτες των συνδεδεμένων κρατών Σένγκεν απαλλάσσονται από την υποχρέωση θεώρησης όταν ταξιδεύουν στην Αρμενία για χρονικό διάστημα που δεν υπερβαίνει τις 90 ημέρες.
            
            
               Το άρθρο 1 παράγραφος 2 της συμφωνίας ορίζει ότι: «Εάν η Αρμενία θεσπίσει εκ νέου υποχρεώσεις θεώρησης για τους πολίτες της Ένωσης ή για ορισμένες κατηγορίες από αυτούς, βάσει της αρχής της αμοιβαιότητας, τα ίδια μέτρα απλούστευσης που παρέχονται δυνάμει της παρούσας συμφωνίας στους πολίτες της Αρμενίας, θα ισχύουν αυτομάτως για τους πολίτες της Ένωσης.»
            
            
               1.2.
                     Πεδίο εφαρμογής της συμφωνίας.
            
         
         
            
               Το άρθρο 2 της συμφωνίας ορίζει ότι:
            
            
               «1.
                     Τα μέτρα απλούστευσης για την έκδοση θεωρήσεων που προβλέπονται στην παρούσα συμφωνία εφαρμόζονται στους πολίτες της Αρμενίας, μόνο εφόσον δεν απαλλάσσονται από την υποχρέωση θεώρησης με βάση τις νομοθετικές και κανονιστικές διατάξεις της Ένωσης ή των κρατών μελών, την παρούσα συμφωνία ή άλλες διεθνείς συμφωνίες.
            
            
               2.
                     Το εθνικό δίκαιο της Αρμενίας ή των κρατών μελών ή το δίκαιο της Ένωσης εφαρμόζονται σε θέματα που δεν καλύπτονται από τις διατάξεις της παρούσας συμφωνίας, όπως η άρνηση έκδοσης θεώρησης, η αναγνώριση των ταξιδιωτικών εγγράφων, η απόδειξη της επάρκειας των μέσων διαβίωσης, η άρνηση εισόδου και τα μέτρα απέλασης.
            
            
               Με την επιφύλαξη του άρθρου 10 της συμφωνίας (που προβλέπει την απαλλαγή από την υποχρέωση θεώρησης για τους κατόχους αρμενικών διπλωματικών διαβατηρίων), η συμφωνία δεν επηρεάζει τους ισχύοντες κανόνες για τις υποχρεώσεις θεώρησης και τις απαλλαγές από την υποχρέωση θεώρησης. Για παράδειγμα, το άρθρο 4 του κανονισμού αριθ. 539/2001
                  2
                του Συμβουλίου επιτρέπει στα κράτη μέλη να απαλλάσσουν από την υποχρέωση θεώρησης, μεταξύ άλλων κατηγοριών, τα πληρώματα της πολιτικής αεροπορίας και του εμπορικού ναυτικού.
            
            
               Στο πλαίσιο αυτό, θα πρέπει να προστεθεί ότι, σύμφωνα με το άρθρο 21 της σύμβασης εφαρμογής της συμφωνίας Σένγκεν,
                  3
                όλα τα συμβαλλόμενα μέρη της εν λόγω σύμβασης πρέπει να αναγνωρίζουν τις θεωρήσεις μακράς διαρκείας και τις άδειες διαμονής που εκδίδονται από τα άλλα μέρη ως έγκυρες για βραχεία διαμονή στην επικράτειά τους. Όλα τα μέρη της σύμβασης αποδέχονται τις άδειες διαμονής, τις θεωρήσεις τύπου Δ και τις θεωρήσεις βραχείας διαμονής των συνδεδεμένων χωρών της ζώνης Σένγκεν για είσοδο και βραχεία διαμονή και αντίστροφα.
            
            
               Ο κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου («κώδικας θεωρήσεων»)
                  4
                εφαρμόζεται σε όλα τα θέματα που δεν καλύπτονται από τη συμφωνία, όπως ο προσδιορισμός του μέρους της σύμβασης που είναι υπεύθυνο για την εξέταση αίτησης θεώρησης, η αιτιολόγηση της απόρριψης χορήγησης θεώρησης, το δικαίωμα προσφυγής κατά απορριπτικής απόφασης και ο γενικός κανόνας για προσωπική συνέντευξη με τον αιτούντα και παροχή πληροφοριών σε σχέση με την αίτηση θεώρησης. Επιπλέον, οι κανόνες του Σένγκεν
                  5
                (δηλ. η απαγόρευση εισόδου στην επικράτεια, η απόδειξη επαρκών μέσων διαβίωσης κ.λπ.) και το εθνικό δίκαιο (ήτοι η αναγνώριση των ταξιδιωτικών εγγράφων, τα μέτρα απέλασης κ.λπ.) συνεχίζουν να εφαρμόζονται για τα θέματα τα οποία δεν καλύπτονται από τη συμφωνία.
            
            
               Ακόμη και αν πληρούνται οι όροι που προβλέπονται στη συμφωνία, αν για παράδειγμα παρέχονται από τον αιτούντα δικαιολογητικά έγγραφα σχετικά με τον σκοπό του ταξιδιού για τις κατηγορίες που προβλέπονται στο άρθρο 4 της συμφωνίας, εξακολουθεί να είναι δυνατή η άρνηση χορήγησης της θεώρησης εφόσον δεν πληρούνται οι όροι που προβλέπονται στο άρθρο 6 του κανονισμού (ΕΚ) αριθ. 2016/399 του Ευρωπαϊκού Κοινοβουλίου και του Συμβουλίου
                  6
                («κώδικας συνόρων του Σένγκεν»), δηλαδή εάν το πρόσωπο δεν έχει στην κατοχή του έγκυρο ταξιδιωτικό έγγραφο, έχει εκδοθεί ειδοποίηση στο SIS, το πρόσωπο θεωρείται απειλή για τη δημόσια τάξη, την εσωτερική ασφάλεια κ.λπ.
            
            
               Άλλες δυνατότητες ευελιξίας κατά την έκδοση θεωρήσεων οι οποίες προβλέπονται από τον κώδικα θεωρήσεων εξακολουθούν να ισχύουν. Για παράδειγμα, θεωρήσεις πολλαπλών εισόδων για μακρά περίοδο ισχύος – έως πέντε έτη – μπορούν να εκδοθούν σε κατηγορίες προσώπων, εκτός εκείνων που αναφέρονται στο άρθρο 5 της συμφωνίας, εφόσον πληρούνται οι όροι που προβλέπονται στον κώδικα θεωρήσεων (άρθρο 24). Κατά τον ίδιο τρόπο, θα εξακολουθήσουν να ισχύουν οι διατάξεις που περιέχονται στον κώδικα και επιτρέπουν απαλλαγή ή μείωση του τέλους θεώρησης (άρθρο 16 παράγραφοι 5 και 6 του κώδικα θεωρήσεων).
            
            
               1.3.
                     Είδη θεωρήσεων που εμπίπτουν στο πεδίο εφαρμογής της συμφωνίας.
            
            
               Το άρθρο 3 στοιχείο δ) της συμφωνίας ορίζει ότι ως «θεώρηση» νοείται «η άδεια που εκδίδεται από κράτος μέλος με σκοπό διέλευση ή προβλεπόμενη διαμονή για διάρκεια που δεν υπερβαίνει τις 90 ημέρες ανά περίοδο 180 ημερών στην επικράτεια των κρατών μελών.»
            
            
               Οι διευκολύνσεις που προβλέπονται από τη συμφωνία ισχύουν τόσο για τις θεωρήσεις ενιαίου τύπου που ισχύουν για το σύνολο της επικράτειας των κρατών μελών, όσο και για τις θεωρήσεις περιορισμένης εδαφικής ισχύος (ΠΕΙ)
                  7
               .
            
            
               1.4.
                     Υπολογισμός της διάρκειας διαμονής που επιτρέπεται βάσει της θεώρησης
            
            
               Ο κώδικας συνόρων του Σένγκεν
                  8
                ορίζει την έννοια της βραχείας διαμονής ως εξής: «90 ημέρες ανά περίοδο 180 ημερών, το οποίο συνεπάγεται ότι λαμβάνεται υπόψη η περίοδος των 180 ημερών που προηγείται κάθε ημέρας διαμονής».
            
            
               Ως ημέρα εισόδου θα λογίζεται η πρώτη ημέρα διαμονής στην επικράτεια των κρατών μελών και ως ημερομηνία εξόδου θα λογίζεται η τελευταία ημέρα διαμονής στην επικράτεια των κρατών μελών. Η έννοια «ανά περίοδο» συνεπάγεται την εφαρμογή «κινητής» περιόδου αναφοράς 180 ημερών, με αναδρομή στο παρελθόν και υπολογισμό κάθε ημέρας διαμονής που καλύπτεται από την τελευταία περίοδο 180 ημερών, προκειμένου να εξακριβωθεί αν εξακολουθεί να πληρούται η απαίτηση των 90/180 ημερών. Αυτό σημαίνει ότι η απουσία στο έδαφος των κρατών μελών επί συνεχή περίοδο 90 ημερών επιτρέπει νέα διαμονή έως 90 ημέρες.
            
            
               Ο ορισμός ισχύει από τις 18 Οκτωβρίου 2013. Η διάρκεια της επιτρεπόμενης διαμονής σύμφωνα με τους νέους κανόνες μπορεί να υπολογιστεί με την «αριθμομηχανή για βραχεία διαμονή» που βρίσκεται στον ακόλουθο ιστότοπο: 
               
                  http://ec.europa.eu/dgs/home-affairs/what-we-do/policies/borders-and-visas/border-crossing/index_en.htm
               
               .
            
            
               Παράδειγμα υπολογισμού της διαμονής βάσει του νέου ορισμού
            
            
               Ένα πρόσωπο που έχει θεώρηση πολλαπλών εισόδων για 1 έτος (18 Απριλίου 2014–18 Απριλίου 2015) εισέρχεται για πρώτη φορά στις 19 Απριλίου 2014 και παραμένει επί 3 ημέρες. Στη συνέχεια, το ίδιο πρόσωπο εισέρχεται εκ νέου στις 18 Ιουνίου 2014 και παραμένει επί 86 ημέρες. Ποια είναι η κατάσταση κατά τις συγκεκριμένες ημερομηνίες; Πότε θα επιτραπεί και πάλι η είσοδος αυτού του προσώπου;
            
            
               Στις 11 Σεπτεμβρίου 2014: Κατά τις τελευταίες 180 ημέρες (16 Μαρτίου 2014 – 11 Σεπτεμβρίου 2014) το πρόσωπο είχε παραμείνει επί 3 ημέρες (19-21 Απριλίου 2014) συν 86 ημέρες (18 Ιουνίου 2014 – 11 Σεπτεμβρίου 2014) = 89 ημέρες = δεν υπάρχει υπέρβαση της επιτρεπόμενης διάρκειας διαμονής. Το πρόσωπο μπορεί να παραμείνει έως μία ακόμη ημέρα.
            
            
               Στις 16 Οκτωβρίου 2014: Το πρόσωπο θα μπορούσε να εισέλθει για διαμονή 3 επιπλέον ημερών. Στις 16 Οκτωβρίου 2014, η διαμονή της 19ης Απριλίου 2014 παύει να λαμβάνεται υπόψη (εκτός της περιόδου 180 ημερών)· στις 17 Οκτωβρίου 2014, η διαμονή της 20ής Απριλίου 2014 παύει να λαμβάνεται υπόψη (εκτός της περιόδου 180 ημερών· κ.λπ.).
            
            
               Στις 15 Δεκεμβρίου 2014: Το πρόσωπο θα μπορούσε να εισέλθει για διαμονή 86 επιπλέον ημερών (στις 15 Δεκεμβρίου 2014, η διαμονή της 18ης Ιουνίου 2014 παύει να λαμβάνεται υπόψη (εκτός της περιόδου 180 ημερών)· στις 16 Δεκεμβρίου 2014, η διαμονή της 19ης Ιουνίου 2014 παύει να λαμβάνεται υπόψη, κ.λπ.).
            
         
         
            
               1.5.
                     Κατάσταση όσον αφορά τα κράτη μέλη που δεν εφαρμόζουν ακόμη πλήρως το κεκτημένο του Σένγκεν, τα κράτη μέλη που δεν συμμετέχουν στην κοινή πολιτική θεωρήσεων της ΕΕ και τις συνδεδεμένες χώρες.
            
            
               Τα κράτη μέλη που προσχώρησαν στην Ένωση το 2004 (Τσεχική Δημοκρατία, Εσθονία, Κύπρος, Λετονία, Λιθουανία, Ουγγαρία, Μάλτα, Πολωνία, Σλοβενία και Σλοβακία), το 2007 (Βουλγαρία και Ρουμανία) και το 2013 (Κροατία) δεσμεύονται από τη συμφωνία από την έναρξη ισχύος της.
            
            
               Η Βουλγαρία, η Κροατία, η Κύπρος και η Ρουμανία δεν εφαρμόζουν ακόμη πλήρως το κεκτημένο του Σένγκεν. Οι χώρες αυτές θα συνεχίσουν να εκδίδουν εθνικές θεωρήσεις με ισχύ που περιορίζεται στη δική τους εθνική επικράτεια. Μόλις αυτά τα κράτη μέλη εφαρμόσουν πλήρως το κεκτημένο του Σένγκεν, θα συνεχίσουν να εφαρμόζουν τη συμφωνία.
            
            
               Το εθνικό δίκαιο εξακολουθεί να ισχύει για όλα τα ζητήματα που δεν καλύπτονται από τη συμφωνία μέχρι την ημερομηνία της πλήρους εφαρμογής του κεκτημένου του Σένγκεν από τα εν λόγω κράτη μέλη. Από την ημερομηνία αυτή, οι κανόνες του Σένγκεν/το εθνικό δίκαιο θα εφαρμόζονται σε ζητήματα που δεν ρυθμίζονται από τη συμφωνία.
            
            
               Επιτρέπεται στη Βουλγαρία, την Κροατία, την Κύπρο και τη Ρουμανία να αναγνωρίζουν άδειες διαμονής, θεωρήσεις τύπου Δ και θεωρήσεις βραχείας διαμονής που εκδίδουν τα μέρη της σύμβασης εφαρμογής της συμφωνίας του Σένγκεν και οι συνδεδεμένες χώρες για σύντομες διαμονές στο έδαφός τους
                  9
               .
            
            
               Σύμφωνα με το άρθρο 21 της σύμβασης εφαρμογής της συμφωνίας του Σένγκεν της 14ης Ιουνίου 1985 για τη βαθμιαία κατάργηση των ελέγχων στα κοινά σύνορα, όλα τα κράτη Σένγκεν πρέπει να αναγνωρίζουν τις θεωρήσεις μακράς διαμονής και τις άδειες διαμονής που εκδίδονται από τα άλλα κράτη Σένγκεν ως έγκυρες για σύντομη διαμονή στην επικράτειά τους. Πρέπει να αποδέχονται τις άδειες διαμονής, τις θεωρήσεις τύπου Δ και τις θεωρήσεις βραχείας διαμονής των συνδεδεμένων χωρών για είσοδο και σύντομη διαμονή και αντίστροφα.
            
            
               Η συμφωνία δεν εφαρμόζεται στη Δανία, την Ιρλανδία και το Ηνωμένο Βασίλειο, αλλά περιλαμβάνει κοινές δηλώσεις σχετικά με την επιθυμία των εν λόγω κρατών μελών να συνάψουν διμερείς συμφωνίες για την απλούστευση της έκδοσης θεωρήσεων με την Αρμενία. 
            
            
               Παρόλο που συνδέονται με το Σένγκεν, η Ισλανδία, το Λιχτενστάιν, η Νορβηγία και η Ελβετία δεν καλύπτονται από τη συμφωνία. Ωστόσο, η συμφωνία περιέχει κοινή δήλωση σχετικά με την επιθυμία των εν λόγω συνδεδεμένων χωρών Σένγκεν να συνάψουν διμερείς συμφωνίες για την απλούστευση της έκδοσης θεωρήσεων με την Αρμενία χωρίς καθυστέρηση.
            
            
               1.6.
                     Η συμφωνία/οι διμερείς συμφωνίες.
            
            
               Το άρθρο 13 της συμφωνίας ορίζει ότι:
            
            
               «Η παρούσα συμφωνία, από την έναρξη ισχύος της, υπερισχύει έναντι των διατάξεων οποιασδήποτε διμερούς ή πολυμερούς συμφωνίας ή ρύθμισης που έχει συναφθεί μεταξύ μεμονωμένων κρατών μελών και της Αρμενίας, στον βαθμό που οι διατάξεις αυτών των συμφωνιών ή ρυθμίσεων καλύπτουν ζητήματα που διέπονται από την παρούσα συμφωνία.».
            
            
               Από την ημερομηνία έναρξης ισχύος της συμφωνίας, παύουν να ισχύουν οι διατάξεις των διμερών συμφωνιών που ίσχυαν μεταξύ των κρατών μελών και της Αρμενίας σχετικά με θέματα που καλύπτει η συμφωνία. Σύμφωνα με τη νομοθεσία της Ένωσης, τα κράτη μέλη πρέπει να λάβουν τα απαραίτητα μέτρα για την εξάλειψη των ασύμβατων διατάξεων μεταξύ των διμερών συμφωνιών τους και της συμφωνίας.
            
            
               Σε περίπτωση που ένα κράτος μέλος έχει συνάψει διμερή συμφωνία ή ρύθμιση με την Αρμενία σχετικά με θέματα που δεν καλύπτονται από τη συμφωνία, η εν λόγω συμφωνία ή ρύθμιση θα συνεχίσει να ισχύει μετά την έναρξη ισχύος της συμφωνίας.
            
            
               II.
                     ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΣΥΓΚΕΚΡΙΜΕΝΕΣ ΔΙΑΤΑΞΕΙΣ
            
            
            
               2.1.
                     Νέοι κανόνες που ισχύουν για όλους τους αιτούντες θεώρηση
            
            
               Σημαντική παρατήρηση: Υπενθυμίζεται ότι οι διευκολύνσεις που αναφέρονται παρακάτω σχετικά με το τέλος διεκπεραίωσης των θεωρήσεων, τη διάρκεια των διαδικασιών διεκπεραίωσης των αιτήσεων θεώρησης, την αναχώρηση σε περίπτωση απώλειας ή κλοπής των εγγράφων και την παράταση της θεώρησης σε εξαιρετικές περιστάσεις, ισχύουν για όλους τους Αρμένιους αιτούντες θεώρηση και κατόχους θεώρησης, μεταξύ των οποίων, λ.χ., και οι τουρίστες.
            
            
               2.1.1.
                     Τέλος διεκπεραίωσης των θεωρήσεων
            
            
               Το άρθρο 6 παράγραφος 1 της συμφωνίας ορίζει ότι:
            
            
               «1.Το τέλος για την επεξεργασία των αιτήσεων θεώρησης ανέρχεται σε 35 EUR.»
            
         
         
            
               Σύμφωνα με το άρθρο 6 παράγραφος 1, το τέλος για τη διεκπεραίωση αίτησης θεώρησης είναι 35 EUR. Αυτό το τέλος θα ισχύει για όλους τους Αρμένιους αιτούντες θεώρηση (συμπεριλαμβανομένων των τουριστών) και αφορά τις θεωρήσεις βραχείας διαμονής, ανεξάρτητα από τον αριθμό των εισόδων.
            
            
               Το άρθρο 6 παράγραφος 2 της συμφωνίας ορίζει ότι (Σημείωση: τυχόν ρυθμίσεις εφαρμογής ακολουθούν την κατηγορία):
            
            
               «2.
                     Με την επιφύλαξη της παραγράφου 3 του παρόντος άρθρου, απαλλάσσονται από το τέλος επεξεργασίας της αίτησης θεώρησης οι ακόλουθες κατηγορίες προσώπων:
            
            
               α)
                     συνταξιούχοι» 
            
            
               Για να τύχουν απαλλαγής από τα τέλη για αυτήν την κατηγορία προσώπων, οι αιτούντες θεώρηση πρέπει να προσκομίσουν στοιχεία που να αποδεικνύουν το καθεστώς του συνταξιούχου, δηλ. βιβλιάριο σύνταξης ή πιστοποιητικό για τη λήψη σύνταξης. Η απαλλαγή δεν δικαιολογείται σε περιπτώσεις όπου ο σκοπός του ταξιδιού είναι αμειβόμενη δραστηριότητα.
            
            
               «β)
                     παιδιά κάτω των 12 ετών·»
            
            
               Για να τύχουν απαλλαγής από τα τέλη για αυτήν την κατηγορία προσώπων, οι αιτούντες θεώρηση πρέπει να προσκομίσουν αποδεικτικά στοιχεία που να αποδεικνύουν την ηλικία τους.
            
            
               «γ) 
                     μέλη των εθνικών και περιφερειακών κυβερνήσεων, συνταγματικού δικαστηρίου και ανώτατου δικαστηρίου, εάν δεν απαλλάσσονται από την υποχρέωση θεώρησης βάσει της παρούσας συμφωνίας·»
            
            
               Ως μέλη περιφερειακών κυβερνήσεων νοούνται τα μέλη της τοπικής διοίκησης, δηλ. οι περιφερειάρχες (marzpet) και οι αναπληρωτές τους, καθώς και ο Δήμαρχος του Ερεβάν και ο αναπληρωτής του. Για να τύχουν απαλλαγής από τα τέλη για αυτήν την κατηγορία προσώπων, οι αιτούντες θεώρηση πρέπει να προσκομίσουν αποδεικτικά στοιχεία από τις αρμενικές αρχές που να αποδεικνύουν τη θέση τους.
            
            
               «δ)
                     άτομα με αναπηρία και οι συνοδοί τους, εάν είναι αναγκαίο·» 
            
            
               Για να τύχουν απαλλαγής από τα τέλη, απαιτείται η προσκόμιση αποδεικτικών στοιχείων ότι αμφότεροι οι αιτούντες θεώρηση εμπίπτουν σε αυτή την κατηγορία. Σε περίπτωση αναπηρίας, οι αιτούντες θεώρηση πρέπει να προσκομίσουν απόσπασμα από το ιατρικό πιστοποιητικό το οποίο βεβαιώνει την αναπηρία. Σε περίπτωση που η αναπηρία των αιτούντων είναι προφανής (τυφλοί, χωλοί) η οπτική αναγνώριση στο προξενικό γραφείο θεωρήσεων είναι αποδεκτή.
            
            
               Σε αιτιολογημένες περιπτώσεις, η αίτηση θεώρηση μπορεί να υποβληθεί από αντιπρόσωπο ή από τον κηδεμόνα του ατόμου με αναπηρία.
            
            
               «ε)
                     στενοί συγγενείς – σύζυγος, τέκνα (συμπεριλαμβανομένων των υιοθετημένων), γονείς (συμπεριλαμβανομένων των κηδεμόνων), παππούδες ή εγγονοί – πολιτών της Αρμενίας οι οποίοι διαμένουν νόμιμα στην επικράτεια των κρατών μελών ή πολίτες της Ευρωπαϊκής Ένωσης που κατοικούν στην επικράτεια του κράτους μέλους του οποίου είναι υπήκοοι,
            
            
               στ)
                     μέλη επίσημων αντιπροσωπειών, συμπεριλαμβανομένων των μονίμων μελών επίσημων αντιπροσωπειών τα οποία, μετά από επίσημη πρόσκληση που απευθύνεται στην Αρμενία, συμμετέχουν σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια ενός από τα κράτη μέλη από διακυβερνητικές οργανώσεις,
            
            
               ζ)
                     μαθητές, σπουδαστές, μεταπτυχιακοί φοιτητές και καθηγητές-συνοδοί που πραγματοποιούν πάσης φύσεως εκπαιδευτικά ή επιμορφωτικά ταξίδια, μεταξύ άλλων στο πλαίσιο προγραμμάτων ανταλλαγών καθώς και άλλων σχολικών δραστηριοτήτων,
            
            
               η)
                     δημοσιογράφοι και μέλη της τεχνικής ομάδας που τους συνοδεύουν με την επαγγελματική τους ιδιότητα·» 
            
            
               Για να τύχουν απαλλαγής από τα τέλη για αυτήν την κατηγορία προσώπων, οι αιτούντες θεώρηση πρέπει να προσκομίσουν αποδεικτικά στοιχεία ότι είναι μέλη των επαγγελματικών δημοσιογραφικών οργανώσεων ή των οργανώσεων μέσων ενημέρωσης — σε σχέση με το άρθρο 4 της συμφωνίας και το σημείο 2.2.1 στοιχείο ε) των κατευθυντήριων γραμμών.
            
            
               «θ)
                     συμμετέχοντες σε διεθνείς αθλητικές εκδηλώσεις και τα πρόσωπα που τους συνοδεύουν με την επαγγελματική τους ιδιότητα·» 
            
            
               Οι υποστηρικτές δεν θεωρούνται συνοδοί.
            
            
               «ι)
                     εκπρόσωποι οργανώσεων της κοινωνίας των πολιτών και άτομα προσκεκλημένα από μη κερδοσκοπικές οργανώσεις της αρμενικής κοινότητας που είναι καταχωρισμένες στα κράτη μέλη όταν πραγματοποιούν ταξίδια για λόγους επαγγελματικής κατάρτισης, σεμινάρια, διασκέψεις, καθώς και στο πλαίσιο προγραμμάτων ανταλλαγής ή παναρμενικών προγραμμάτων και προγραμμάτων στήριξης της αρμενικής κοινότητας·» 
            
         
         
            
               Για να τύχουν απαλλαγής από τα τέλη για αυτήν την κατηγορία προσώπων, οι αιτούντες θεώρηση πρέπει να προσκομίσουν αποδεικτικά στοιχεία ότι είναι μέλη οργανώσεων της κοινωνίας των πολιτών ή μη κερδοσκοπικών οργανώσεων — σε σχέση με το άρθρο 4 της συμφωνίας.
            
            
               «ια)
                     συμμετέχοντες σε επιστημονικές, ακαδημαϊκές, πολιτιστικές ή καλλιτεχνικές δραστηριότητες, συμπεριλαμβανομένων πανεπιστημιακών και άλλων προγραμμάτων ανταλλαγών,
            
            
               ιβ)
                     πρόσωπα που έχουν προσκομίσει έγγραφα τα οποία αποδεικνύουν την ανάγκη να ταξιδέψουν για ανθρωπιστικούς λόγους, συμπεριλαμβανομένων αυτών που χρήζουν επείγουσας ιατρικής θεραπείας και συνοδών των προσώπων αυτών, ή πρόσωπα που πρέπει να παρευρεθούν σε κηδεία στενού συγγενή τους ή να επισκεφθούν στενό συγγενή τους πάσχοντα από σοβαρή ασθένεια.».
            
            
               Οι προαναφερθείσες κατηγορίες προσώπων απαλλάσσονται πλήρως από το τέλος. Επιπλέον, απαλλαγή από το τέλος σύμφωνα με το άρθρο 16 παράγραφος 4 του κώδικα θεωρήσεων προβλέπεται επίσης για τις ακόλουθες κατηγορίες προσώπων:
            
            
               -ερευνητές που μετακινούνται εντός της Ευρωπαϊκής Ένωσης με σκοπό τη διενέργεια επιστημονικής έρευνας όπως ορίζεται στη σύσταση αριθ. 2005/761/ΕΚ του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2005·
            
            
               -εκπρόσωποι μη κερδοσκοπικών οργανισμών έως είκοσι πέντε ετών οι οποίοι συμμετέχουν σε σεμινάρια, διασκέψεις, αθλητικές, πολιτιστικές ή εκπαιδευτικές εκδηλώσεις που διοργανώνουν μη κερδοσκοπικοί οργανισμοί.
            
            
               Όπως ορίζεται στο άρθρο 16 παράγραφος 6 του κώδικα θεωρήσεων «σε μεμονωμένες περιπτώσεις, το ποσό του τέλους θεώρησης προς χρέωση μπορεί να μην εισπραχθεί ή να μειωθεί όταν αυτό το μέτρο εξυπηρετεί την προώθηση πολιτιστικών ή αθλητικών συμφερόντων, καθώς και συμφερόντων στον τομέα της εξωτερικής πολιτικής, της αναπτυξιακής πολιτικής και σε άλλους τομείς ζωτικού δημόσιου συμφέροντος ή για ανθρωπιστικούς λόγους».
            
            
               Το άρθρο 16 παράγραφος 7 του κώδικα θεωρήσεων ορίζει ότι το τέλος θεώρησης χρεώνεται σε ευρώ, στο εθνικό νόμισμα της τρίτης χώρας ή στο νόμισμα που χρησιμοποιείται συνήθως στην τρίτη χώρα στην οποία υποβλήθηκε η αίτηση. Δεν επιστρέφεται, εκτός εάν η αίτηση είναι απαράδεκτη ή το προξενείο δεν είναι αρμόδιο.
            
            
               Προκειμένου να αποφευχθούν αποκλίσεις που θα μπορούσαν να οδηγήσουν σε άγρα θεωρήσεων, τα κράτη μέλη θα πρέπει να εξασφαλίζουν παρόμοια τέλη θεώρησης για όλους τους Αρμένιους που υποβάλλουν αίτηση θεώρησης, όταν η χρέωση γίνεται σε ξένα νομίσματα.
            
            
               Στους Αρμένιους αιτούντες θα χορηγείται απόδειξη για το καταβληθέν τέλος θεώρησης σύμφωνα με το άρθρο 16 παράγραφος 8 του κώδικα θεωρήσεων.
            
            
               Το άρθρο 6 παράγραφος 3 της συμφωνίας ορίζει ότι:
            
            
               «3.
                     Εάν ένα κράτος μέλος συνεργάζεται με εξωτερικό πάροχο υπηρεσιών με σκοπό την έκδοση θεώρησης, ο εξωτερικός πάροχος υπηρεσιών μπορεί να επιβάλει τέλος εξυπηρέτησης. Το εν λόγω τέλος είναι ανάλογο με τα έξοδα που πραγματοποιεί ο εξωτερικός πάροχος υπηρεσιών για τη διεκπεραίωση αυτής της υπηρεσίας και δεν υπερβαίνει τα 30 EUR. Τα κράτη μέλη διατηρούν τη δυνατότητα να υποβάλλουν όλοι οι αιτούντες τις αιτήσεις τους απευθείας στα προξενεία τους.»
            
            
               Όσον αφορά τις λεπτομέρειες της συνεργασίας με εξωτερικούς παρόχους υπηρεσιών, το άρθρο 43 του κώδικα θεωρήσεων παρέχει λεπτομερείς πληροφορίες σχετικά με τα καθήκοντά τους.
            
            
            
               2.1.2.
                     Διάρκεια των διαδικασιών επεξεργασίας των αιτήσεων θεώρησης
            
            
               Το άρθρο 7 της συμφωνίας ορίζει ότι:
            
            
               «1.
                     Οι διπλωματικές και προξενικές αρχές των κρατών μελών λαμβάνουν απόφαση όσον αφορά το αίτημα έκδοσης θεώρησης εντός 10 ημερολογιακών ημερών από την ημερομηνία παραλαβής της αίτησης και των εγγράφων που απαιτούνται για την έκδοση της θεώρησης.
            
            
               2.
                     Η χρονική περίοδος λήψης της απόφασης σχετικά με αίτηση θεώρησης μπορεί να παραταθεί έως 30 ημερολογιακές ημέρες σε μεμονωμένες περιπτώσεις, ιδίως όταν χρειάζεται περαιτέρω ενδελεχής εξέταση της αίτησης.
            
            
               3.
                     Η χρονική περίοδος λήψης της απόφασης σχετικά με αίτηση θεώρησης μπορεί να μειωθεί σε 2 εργάσιμες ημέρες ή και λιγότερο σε επείγουσες περιπτώσεις.».
            
            
               Η απόφαση σχετικά με την αίτηση θεώρησης θα λαμβάνεται, κατ’ αρχήν, εντός 10 ημερολογιακών ημερών από την ημερομηνία υποβολής παραδεκτής αίτησης θεώρησης.
            
         
         
            
               Η περίοδος αυτή μπορεί να παραταθεί κατά ανώτατο όριο σε 30 ημερολογιακές ημέρες σε μεμονωμένες περιπτώσεις, ιδίως όταν απαιτείται περαιτέρω ενδελεχής εξέταση της αίτησης ή σε περίπτωση εκπροσώπησης, όταν διενεργείται διαβούλευση με τις αρχές του εκπροσωπούμενου κράτους μέλους.
            
            
               Όλες αυτές οι προθεσμίες αρχίζουν να μετρούν μόνον όταν είναι πλήρης ο φάκελος της αίτησης, δηλαδή από την ημερομηνία παραλαβής της αίτησης θεώρησης και των δικαιολογητικών εγγράφων.
            
            
               Κατ’ αρχήν, για τις διπλωματικές αποστολές και τις προξενικές αρχές που έχουν σύστημα προκαθορισμένης συνάντησης, ο χρόνος αναμονής για τον καθορισμό προκαθορισμένης συνάντησης δεν περιλαμβάνεται στον χρόνο διεκπεραίωσης. Το ζήτημα αυτό, καθώς και άλλες πρακτικές ρυθμίσεις που αφορούν την υποβολή αίτησης θεώρησης, διέπεται από τον κώδικα θεωρήσεων (άρθρο 9).
            
            
               Όπως ορίζεται στο άρθρο 7 παράγραφος 4 της συμφωνίας, ιδίως εάν απαιτείται προκαθορισμένη συνάντηση για την υποβολή της αίτησης, η συνάντηση αυτή, κατά κανόνα, πραγματοποιείται εντός δύο εβδομάδων από την ημερομηνία κατά την οποία ζητήθηκε η προκαθορισμένη συνάντηση.»
            
            
               Σε αιτιολογημένες επείγουσες περιπτώσεις (εάν η αίτηση θεώρησης δεν μπορούσε να υποβληθεί νωρίτερα για λόγους που δεν ήταν δυνατόν να προβλεφθούν από τον αιτούντα), «το προξενείο μπορεί να επιτρέπει στους αιτούντες να υποβάλουν την αίτησή τους χωρίς προηγούμενη προκαθορισμένη συνάντηση ή ορίζεται αμέσως συνάντηση.»
            
            
               Κατά τον καθορισμό της συνάντησης, θα πρέπει να λαμβάνεται υπόψη ο ενδεχόμενος επείγων χαρακτήρας τον οποίο επικαλείται ο αιτών θεώρηση. Η απόφαση για τη μείωση του χρόνου λήψης απόφασης σχετικά με αίτηση θεώρησης λαμβάνεται από τον προξενικό υπάλληλο.
            
            
            
               2.1.3. Παράταση της θεώρησης σε εξαιρετικές περιστάσεις
            
            
               Το άρθρο 9 της συμφωνίας ορίζει ότι:
            
            
               «Για τους πολίτες της Αρμενίας οι οποίοι δεν έχουν τη δυνατότητα να εξέλθουν από την επικράτεια των κρατών μελών εντός του χρόνου που αναφέρεται στις θεωρήσεις τους για λόγους ανωτέρας βίας ή για ανθρωπιστικούς λόγους, παρατείνεται η διάρκεια των θεωρήσεών τους δωρεάν σύμφωνα με τη νομοθεσία που εφαρμόζεται από το κράτος υποδοχής για το διάστημα που απαιτείται για την επιστροφή τους στο κράτος διαμονής τους».
            
            
               Όσον αφορά την παράταση της ισχύος της θεώρησης σε περιπτώσεις δικαιολογημένων προσωπικών λόγων, εάν ο κάτοχος της θεώρησης δεν είναι σε θέση να εγκαταλείψει την επικράτεια του κράτους μέλους έως την ημερομηνία που αναφέρεται στην αυτοκόλλητη θεώρηση, θα εφαρμόζεται το άρθρο 33 του κώδικα θεωρήσεων εφόσον συμβιβάζεται με τη συμφωνία. Ως εκ τούτου, δυνάμει της συμφωνίας η παράταση της θεώρησης πραγματοποιείται δωρεάν σε περίπτωση ανωτέρας βίας ή για ανθρωπιστικούς λόγους.
            
            
            
               2.2. Νέοι κανόνες που ισχύουν για ορισμένες κατηγορίες αιτούντων θεώρηση
            
            
               2.2.1.
                     Δικαιολογητικά έγγραφα που αποδεικνύουν τον σκοπό του ταξιδίου
            
            
               Για τις κατηγορίες προσώπων που αναφέρονται στο άρθρο 4 παράγραφος 1, θα απαιτούνται μόνο τα αναφερόμενα δικαιολογητικά έγγραφα σχετικά με τον σκοπό του ταξιδιού. Όπως αναφέρεται στο άρθρο 4 παράγραφος 3, δεν θα απαιτείται καμία άλλη αιτιολόγηση, πρόσκληση ή επικύρωση σχετικά με τον σκοπό του ταξιδιού. Ωστόσο, αυτό δεν συνεπάγεται εξαίρεση από την απαίτηση να εμφανίζονται οι ενδιαφερόμενοι αυτοπροσώπως προκειμένου να υποβάλουν την αίτηση θεώρησης ή να προσκομίσουν δικαιολογητικά έγγραφα όσον αφορά, για παράδειγμα, τα μέσα διαβίωσης.
            
            
               Αν σε μεμονωμένες περιπτώσεις εξακολουθούν να υπάρχουν αμφιβολίες ως προς τη γνησιότητα του εγγράφου που αποδεικνύει τον σκοπό του ταξιδιού, βάσει του άρθρου 21 παράγραφος 8 του κώδικα θεωρήσεων ο αιτών θεώρηση μπορεί να κληθεί για συμπληρωματική σε βάθος συνέντευξη στην πρεσβεία/στο προξενείο, όπου μπορεί να του/της αμφισβητηθεί ο πραγματικός σκοπός της επίσκεψης ή η πρόθεση του αιτούντος να επιστρέψει. Σε τέτοιες μεμονωμένες περιπτώσεις, συμπληρωματικά έγγραφα μπορούν να παρέχονται από τον αιτούντα θεώρηση ή να ζητούνται κατ’ εξαίρεση από τον προξενικό υπάλληλο. Η μεικτή επιτροπή θα παρακολουθεί στενά το θέμα αυτό.
            
            
               Για τις κατηγορίες προσώπων που δεν αναφέρονται στο άρθρο 4 της συμφωνίας (π.χ. τουρίστες), οι γενικοί κανόνες συνεχίζουν να εφαρμόζονται όσον αφορά τα έγγραφα που αποδεικνύουν τον σκοπό του ταξιδιού. Το ίδιο ισχύει για τα έγγραφα που αφορούν τη συγκατάθεση των γονέων για ταξίδι τέκνων ηλικίας κάτω των 18 ετών.
            
            
               Οι κανόνες του Σένγκεν ή το εθνικό δίκαιο εφαρμόζονται σε θέματα που δεν καλύπτονται από την παρούσα συμφωνία, όπως η αναγνώριση των ταξιδιωτικών εγγράφων, οι εγγυήσεις σχετικά με την επιστροφή και τα επαρκή μέσα διαβίωσης.
            
            
               Κατ' αρχήν, το πρωτότυπο του εγγράφου που ορίζει το άρθρο 4 παράγραφος 1 της συμφωνίας θα συνυποβάλλεται με την αίτηση θεώρησης. Ωστόσο, το προξενείο μπορεί να αρχίσει τη διεκπεραίωση της αίτησης θεώρησης χρησιμοποιώντας φαξ ή αντίγραφα του εγγράφου. Παρά ταύτα, το προξενείο μπορεί να ζητήσει το πρωτότυπο έγγραφο στην περίπτωση της πρώτης υποβολής αίτησης και θα το ζητεί σε μεμονωμένες περιπτώσεις εφόσον υπάρχουν αμφιβολίες.
            
            
         
         
            
               «Άρθρο 4 – Δικαιολογητικά έγγραφα που αποδεικνύουν τον σκοπό του ταξιδίου
            
            
               1.Για τις ακόλουθες κατηγορίες πολιτών της Αρμενίας, τα ακόλουθα έγγραφα επαρκούν για την αιτιολόγηση του σκοπού του ταξιδιού στο άλλο μέρος:
            
            
               α)
                     για στενούς συγγενείς – συζύγους, τέκνα (συμπεριλαμβανομένων των υιοθετημένων), γονείς (συμπεριλαμβανομένων των κηδεμόνων), παππούδες και εγγονούς που επισκέπτονται πολίτες της Αρμενίας οι οποίοι διαμένουν νόμιμα στα κράτη μέλη ή πολίτες της Ευρωπαϊκής Ένωσης που διαμένουν στην επικράτεια του κράτους μέλους του οποίου είναι υπήκοοι:
            
            
               –
                     γραπτή πρόσκληση από τον φιλοξενούντα·»
            
            
               Το εν λόγω σημείο ρυθμίζει την κατάσταση των Αρμένιων στενών συγγενών που ταξιδεύουν στα κράτη μέλη για να επισκεφθούν Αρμένιους πολίτες οι οποίοι διαμένουν νόμιμα στα κράτη μέλη ή πολίτες της Ευρωπαϊκής Ένωσης που διαμένουν στην επικράτεια του κράτους μέλους του οποίου είναι υπήκοοι.
            
            
               Η γνησιότητα της υπογραφής του προσκαλούντος πρέπει να επιβεβαιωθεί από την αρμόδια αρχή σύμφωνα με την εθνική νομοθεσία της χώρας κατοικίας. Η πρόσκληση θα πρέπει να επικυρωθεί από τις αρμόδιες αρχές. Όταν πρόκειται για διπλωμάτες, τεχνικό και διοικητικό προσωπικό και άλλους υπαλλήλους αποσπασμένους από την κυβέρνηση της Δημοκρατίας της Αρμενίας στα κράτη μέλη, η γνησιότητα της υπογραφής θα επιβεβαιώνεται με επιστολή ή ρηματική διακοίνωση που εκδίδεται από τον επικεφαλής της διπλωματικής ή προξενικής εκπροσώπησης.
            
            
            
               «β)
                     για μέλη επίσημων αντιπροσωπειών, συμπεριλαμβανομένων των μονίμων μελών αυτών των αντιπροσωπειών τα οποία, μετά από επίσημη πρόσκληση που απευθύνεται στην Αρμενία, συμμετέχουν σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια ενός από τα κράτη μέλη από διακυβερνητικές οργανώσεις:
            
            
               –
                     επιστολή που εκδίδεται από αρμόδια αρχή της Αρμενίας, η οποία βεβαιώνει ότι ο αιτών είναι μέλος της αντιπροσωπείας της και, αντίστοιχα, μόνιμο μέλος της αντιπροσωπείας της, το οποίο ταξιδεύει στην επικράτεια του άλλου μέρους για να συμμετάσχει στις προαναφερθείσες εκδηλώσεις, συνοδευόμενη από αντίγραφο της επίσημης πρόσκλησης·»
            
            
               Το ονοματεπώνυμο του αιτούντος πρέπει να αναγράφεται στην επιστολή που εκδίδεται από την αρμόδια αρχή και βεβαιώνει ότι το πρόσωπο αποτελεί μέρος της αντιπροσωπείας και ταξιδεύει στην επικράτεια του άλλου μέρους για να συμμετάσχει στην επίσημη συνεδρίαση. Το ονοματεπώνυμο του αιτούντος δεν χρειάζεται απαραιτήτως να αναγράφεται στην επίσημη πρόσκληση συμμετοχής στη συνεδρίαση, αν και αυτό θα μπορούσε να συμβαίνει όταν η επίσημη πρόσκληση απευθύνεται σε συγκεκριμένο πρόσωπο.
            
            
               Η διάταξη αυτή ισχύει για τα μέλη επίσημων αντιπροσωπειών, ανεξάρτητα από το είδος διαβατηρίου που κατέχουν.
            
            
            
               «γ) 
                     για μαθητές, σπουδαστές, μεταπτυχιακούς φοιτητές και καθηγητές συνοδούς που πραγματοποιούν πάσης φύσεως εκπαιδευτικά ή επιμορφωτικά ταξίδια, ιδίως στο πλαίσιο προγραμμάτων ανταλλαγών, καθώς και άλλων σχολικών δραστηριοτήτων:
            
            
               –
                     γραπτή πρόσκληση ή πιστοποιητικό εγγραφής από το πανεπιστήμιο, κολέγιο ή σχολείο υποδοχής ή ταυτότητα σπουδαστή ή πιστοποιητικά των μαθημάτων που πρέπει να παρακολουθήσουν·».
            
            
               Φοιτητική ταυτότητα γίνεται αποδεκτή για λόγους αιτιολόγησης του σκοπού του ταξιδιού μόνον εάν έχει εκδοθεί από το πανεπιστήμιο, κολέγιο ή σχολείο υποδοχής, όπου πρόκειται να πραγματοποιηθούν τα μαθήματα ή η εκπαιδευτική κατάρτιση.
            
            
            
               «δ)
                     για άτομα που ταξιδεύουν για ιατρικούς λόγους και τους απαραίτητους συνοδούς τους:
            
            
               –
                     επίσημο έγγραφο του νοσηλευτικού ιδρύματος που βεβαιώνει την ανάγκη ιατρικής περίθαλψης σε αυτό και την ανάγκη συνοδείας, καθώς και απόδειξη της επάρκειας των οικονομικών μέσων για την πληρωμή της θεραπείας.».
            
            
               Το έγγραφο από το νοσηλευτικό ίδρυμα που βεβαιώνει τα τρία σημεία (την ανάγκη ιατρικής περίθαλψης στο εν λόγω ίδρυμα, την ανάγκη συνοδείας και την απόδειξη της επάρκειας των οικονομικών μέσων για την πληρωμή της θεραπευτικής αγωγής, π.χ. απόδειξη προπληρωμής) πρέπει να υποβληθεί.
            
            
         
         
            
               «ε)
                     για δημοσιογράφους και μέλη της τεχνικής ομάδας που τους συνοδεύουν με την επαγγελματική τους ιδιότητα:
            
            
               –
                     πιστοποιητικό ή άλλο έγγραφο που έχει εκδοθεί από επαγγελματική οργάνωση ή τον εργοδότη του αιτούντος και βεβαιώνει ότι το εν λόγω πρόσωπο είναι επαγγελματίας δημοσιογράφος και αναφέρει ότι ο σκοπός του ταξιδιού είναι η άσκηση δημοσιογραφικών καθηκόντων ή αποδεικνύει ότι το εν λόγω πρόσωπο είναι μέλος της τεχνικής ομάδας που συνοδεύει τον δημοσιογράφο με την επαγγελματική του ιδιότητα,»
            
            
               Αυτή η κατηγορία δεν καλύπτει τους δημοσιογράφους που εργάζονται ως ελεύθεροι επαγγελματίες και τους βοηθούς τους.
            
            
               Το πιστοποιητικό ή έγγραφο που βεβαιώνει ότι ο αιτών είναι επαγγελματίας δημοσιογράφος ή συνοδός που έχει επαγγελματική ιδιότητα και το πρωτότυπο έγγραφο που έχει εκδοθεί από τον εργοδότη του/της και στο οποίο αναφέρεται ότι σκοπός του ταξιδιού είναι η άσκηση δημοσιογραφικών καθηκόντων ή η παροχή βοήθειας για την άσκηση των καθηκόντων αυτών πρέπει να υποβληθεί.
            
            
               Στην Αρμενία υπάρχουν ορισμένες επαγγελματικές οργανώσεις που εκπροσωπούν τα συμφέροντα των δημοσιογράφων ή των προσώπων που τους συνοδεύουν με την επαγγελματική τους ιδιότητα, οι οποίες θα μπορούσαν να εκδώσουν πιστοποιητικά που να αποδεικνύουν ότι το πρόσωπο είναι επαγγελματίας δημοσιογράφος ή συνοδός με επαγγελματική ιδιότητα στον συγκεκριμένο τομέα. Προκειμένου να αξιολογηθεί το επαγγελματικό καθεστώς των εν λόγω οργανώσεων, τα προξενεία μπορούν να συμβουλεύονται τον δικτυακό τόπο 
               
                  www.e-register.am
               
               . Τα προξενεία μπορούν επίσης να δεχθούν πιστοποιητικό από τον εργοδότη του αιτούντος.
            
            
            
               «στ)
                     για συμμετέχοντες σε διεθνείς αθλητικές εκδηλώσεις και τα πρόσωπα που τους συνοδεύουν με την επαγγελματική τους ιδιότητα:
            
            
               –
                     γραπτή πρόσκληση από την οργάνωση υποδοχής, τις αρμόδιες αρχές, τις εθνικές αθλητικές ομοσπονδίες ή τις εθνικές ολυμπιακές επιτροπές του κράτους μέλους·».
            
            
               Ο κατάλογος των συνοδών στην περίπτωση διεθνών αθλητικών εκδηλώσεων θα περιορίζεται στα πρόσωπα που παρίστανται με την επαγγελματική τους ιδιότητα: προπονητές, μασέρ, μάνατζερ, ιατρικό προσωπικό και επικεφαλής του αθλητικού συλλόγου. Ως εκ τούτου, οι υποστηρικτές δεν θα θεωρούνται συνοδοί.
            
            
            
               «(ζ)
                     για επιχειρηματίες και εκπροσώπους επιχειρηματικών οργανώσεων:
            
            
               –
                     γραπτή πρόσκληση από νομικό πρόσωπο ή εταιρεία υποδοχής, από οργάνωση ή γραφείο ή παράρτημά τους, από τις κρατικές ή τοπικές αρχές των κρατών μελών ή από οργανωτικές επιτροπές εμπορικών και βιομηχανικών εκθέσεων, συνεδρίων και συμποσίων που πραγματοποιούνται στην επικράτεια ενός εκ των κρατών μελών, η οποία έχει εγκριθεί από τις αρμόδιες αρχές σύμφωνα με την εθνική νομοθεσία.»
            
            
               Για να επαληθεύσουν την ύπαρξη της επιχειρηματικής οργάνωσης, τα προξενεία μπορούν να συμβουλεύονται τον δικτυακό τόπο www.e-register.am.
            
            
            
               «η)
                     για επαγγελματίες που συμμετέχουν σε διεθνείς εκθέσεις, συνέδρια, συμπόσια, σεμινάρια ή άλλες παρόμοιες εκδηλώσεις:
            
            
               –
                     γραπτή πρόσκληση από τον οργανισμό υποδοχής που να επιβεβαιώνει τη συμμετοχή του εν λόγω προσώπου στην εκδήλωση.
            
            
            
               θ)
                     για εκπροσώπους οργανώσεων της κοινωνίας των πολιτών και άτομα προσκεκλημένα από μη κερδοσκοπικές οργανώσεις της αρμενικής κοινότητας που είναι καταχωρισμένες στα κράτη μέλη όταν πραγματοποιούν ταξίδια για λόγους επαγγελματικής κατάρτισης, σεμινάρια, διασκέψεις, καθώς και στο πλαίσιο προγραμμάτων ανταλλαγής ή παναρμενικών προγραμμάτων και προγραμμάτων στήριξης της αρμενικής κοινότητας:
            
            
               –
                     γραπτή πρόσκληση από τον οργανισμό υποδοχής, επιβεβαίωση ότι το εν λόγω πρόσωπο εκπροσωπεί την οργάνωση της κοινωνίας των πολιτών ή συμμετέχει σε παναρμενικές δραστηριότητες ή σε δραστηριότητες στήριξης της αρμενικής κοινότητας και το πιστοποιητικό ίδρυσης της οργάνωσης αυτής από το σχετικό μητρώο, το οποίο εκδίδεται από κρατική αρχή σύμφωνα με την εθνική νομοθεσία.»
            
            
         
         
            
               Η οργάνωση της κοινωνίας των πολιτών πρέπει να υποβάλει έγγραφο το οποίο να βεβαιώνει ότι ο αιτών εκπροσωπεί την εν λόγω οργάνωση.
            
            
               Η αρμόδια κρατική αρχή της Αρμενίας που εκδίδει το πιστοποιητικό ίδρυσης οργάνωσης της κοινωνίας των πολιτών είναι το Υπουργείο Δικαιοσύνης.
            
            
               Το μητρώο στο οποίο καταχωρίζονται τα πιστοποιητικά ίδρυσης των οργανώσεων της κοινωνίας των πολιτών, είναι το κρατικό μητρώο νομικών προσώπων. Το Υπουργείο Δικαιοσύνης διαχειρίζεται την ηλεκτρονική βάση δεδομένων των ΜΚΟ, η οποία είναι διαθέσιμη μέσω του δικτυακού τόπου /https://www.e-register.am/ του Υπουργείου Δικαιοσύνης.
            
            
               Τα μεμονωμένα μέλη των οργανώσεων της κοινωνίας των πολιτών δεν καλύπτονται από τη συμφωνία.
            
            
            
               «ι)
                     για πρόσωπα που συμμετέχουν σε επιστημονικές, ακαδημαϊκές, πολιτιστικές ή καλλιτεχνικές δραστηριότητες, συμπεριλαμβανομένων πανεπιστημιακών και άλλων προγραμμάτων ανταλλαγών:
            
            
               –
                     γραπτή πρόσκληση για συμμετοχή σε αυτές τις δραστηριότητες από τον οργανισμό υποδοχής·»
            
            
            
               «ια)
                     για οδηγούς που παρέχουν διεθνείς υπηρεσίες μεταφοράς εμπορευμάτων και επιβατών στην επικράτεια των κρατών μελών με οχήματα καταχωρισμένα στην Αρμενία:
            
            
               –
                     γραπτή πρόσκληση από την εθνική ένωση μεταφορέων της Αρμενίας που παρέχουν υπηρεσίες διεθνών οδικών μεταφορών, στην οποία δηλώνεται ο σκοπός, το δρομολόγιο, η διάρκεια και η συχνότητα των ταξιδιών·»
            
            
               Η εθνική ένωση μεταφορέων της Αρμενίας που είναι αρμόδια για την παροχή της γραπτής αίτησης σε επαγγελματίες οδηγούς είναι η Ένωση Διεθνών Οδικών Μεταφορέων της Αρμενίας (AIRCA).
            
            
            
               «ιβ)
                     για συμμετέχοντες στα επίσημα προγράμματα ανταλλαγών που διοργανώνονται από αδελφοποιημένες πόλεις και άλλους φορείς τοπικής αυτοδιοίκησης:
            
            
               –
                     γραπτή πρόσκληση από τον προϊστάμενο των Διοικητικών Υπηρεσιών/Δήμαρχο των εν λόγω πόλεων ή τις δημοτικές αρχές·».
            
            
               Ο προϊστάμενος των Διοικητικών Υπηρεσιών/Δήμαρχος της πόλης ή άλλων δήμων και κοινοτήτων που είναι αρμόδιος για την έκδοση γραπτής αίτησης είναι ο Προϊστάμενος των Διοικητικών Υπηρεσιών/Δήμαρχος της πόλης ή άλλου δήμου και κοινότητας υποδοχής όπου πρόκειται να λάβουν χώρα οι δραστηριότητες αδελφοποίησης. Η κατηγορία αυτή καλύπτει μόνο τις επίσημες αδελφοποιήσεις.
            
            
            
               «ιγ)
                     για την επίσκεψη στρατιωτικών και πολιτικών νεκροταφείων:
            
            
               –
                     επίσημο έγγραφο που βεβαιώνει την ύπαρξη και διατήρηση του τάφου καθώς και την οικογενειακή ή άλλη σχέση μεταξύ του αιτούντος και του θανόντος.».
            
            
               Η συμφωνία δεν προσδιορίζει κατά πόσον το προαναφερόμενο επίσημο έγγραφο θα πρέπει να εκδοθεί από τις αρχές της χώρας όπου βρίσκεται το νεκροταφείο ή τις αρχές της χώρας όπου κατοικεί το πρόσωπο που επιθυμεί να επισκεφθεί το νεκροταφείο. Θα πρέπει να γίνει δεκτό ότι οι αρμόδιες αρχές των χωρών μιας από τις δύο χώρες μπορούν να εκδώσουν το εν λόγω επίσημο έγγραφο.
            
            
               Πρέπει να προσκομιστεί το ανωτέρω επίσημο έγγραφο που βεβαιώνει την ύπαρξη και διατήρηση του τάφου, καθώς και την οικογενειακή ή άλλη σχέση μεταξύ του αιτούντος και του θανόντος. 
            
         
         
            
            
               Σημαντική παρατήρηση: Η συμφωνία δεν δημιουργεί νέους κανόνες ευθύνης για τα φυσικά ή νομικά πρόσωπα που εκδίδουν τις γραπτές αιτήσεις. Το αντίστοιχο δίκαιο της ΕΕ/εθνικό δίκαιο εφαρμόζεται σε περίπτωση ψευδούς έκδοσης των εν λόγω αιτήσεων.
            
            
            
               2.2.2.
                     Έκδοση θεωρήσεων πολλαπλής εισόδου.
            
            
               Σε περιπτώσεις που ο αιτών θεώρηση πρέπει να ταξιδεύει συχνά στην επικράτεια των κρατών μελών, θα εκδίδονται θεωρήσεις βραχείας διαμονής για πολλές επισκέψεις, υπό την προϋπόθεση ότι η συνολική διάρκεια των εν λόγω επισκέψεων δεν υπερβαίνει τις 90 ημέρες ανά περίοδο 180 ημερών.
            
            
               Το άρθρο 5 της συμφωνίας ορίζει ότι:
            
            
               «1.
                     Οι διπλωματικές και προξενικές αρχές των κρατών μελών εκδίδουν θεωρήσεις πολλαπλής εισόδου με διάρκεια ισχύος έως 5 έτη για τις ακόλουθες κατηγορίες προσώπων:
            
            
               α) 
                     σύζυγοι, τέκνα (συμπεριλαμβανομένων των υιοθετημένων) κάτω των 21 ετών ή συντηρούμενα, και γονείς (περιλαμβανομένων των κηδεμόνων). που επισκέπτονται πολίτες της Αρμενίας οι οποίοι διαμένουν νόμιμα στην επικράτεια των κρατών μελών, ή πολίτες της Ευρωπαϊκής Ένωσης που διαμένουν στην επικράτεια του κράτους μέλους του οποίου είναι υπήκοοι,
            
            
               β)
                     μέλη εθνικών και περιφερειακών κυβερνήσεων και συνταγματικών και ανώτατων δικαστηρίων, εάν δεν απαλλάσσονται από την υποχρέωση θεώρησης βάσει της παρούσας συμφωνίας, για την άσκηση των καθηκόντων τους,
            
            
               γ)
                     μόνιμα μέλη επίσημων αντιπροσωπειών τα οποία, μετά από επίσημη πρόσκληση που απευθύνεται στην Αρμενία, συμμετέχουν τακτικά σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια των κρατών μελών από διακυβερνητικές οργανώσεις.
            
            
               Κατά παρέκκλιση, όταν η ανάγκη ή η πρόθεση να ταξιδεύουν συχνά ή τακτικά περιορίζεται προφανώς σε μικρότερο χρονικό διάστημα, η διάρκεια ισχύος της θεώρησης πολλαπλής εισόδου περιορίζεται σε εκείνη τη χρονική περίοδο, και συγκεκριμένα όταν:
            
            
               –
                     στην περίπτωση των προσώπων που αναφέρονται στο στοιχείο α), η διάρκεια ισχύος της άδειας νόμιμης διαμονής πολιτών της Αρμενίας που διαμένουν νόμιμα στην Ευρωπαϊκή Ένωση,
            
            
               –
                     στην περίπτωση των προσώπων που αναφέρονται στο στοιχείο β), η διάρκεια της θητείας,
            
            
               –
                      στην περίπτωση των προσώπων που αναφέρονται στο στοιχείο γ), η διάρκεια ισχύος του καθεστώτος μόνιμου μέλους επίσημης αντιπροσωπείας,
            
            
               είναι μικρότερη από πέντε έτη.»
            
            
               Λαμβανομένης υπόψη της επαγγελματικής κατάστασης αυτών των κατηγοριών προσώπων ή της οικογενειακής σχέσης τους με πολίτη της Αρμενίας ο οποίος διαμένει νομίμως στο έδαφος των κρατών μελών ή με πολίτη της ΕΕ ο οποίος διαμένει σε κράτος μέλος του οποίου κατέχει την ιθαγένεια, δικαιολογείται να τους χορηγηθεί θεώρηση πολλαπλών εισόδων με διάρκεια ισχύος έως πέντε έτη ή μόνο για το χρονικό διάστημα της θητείας ή της νόμιμης διαμονής τους, εφόσον αυτές είναι κάτω των πέντε ετών.
            
            
               Τα πρόσωπα που εμπίπτουν στο άρθρο 5 παράγραφος 1 στοιχείο α) της συμφωνίας πρέπει να προσκομίσουν απόδειξη της νόμιμης διαμονής του φιλοξενούντος προσώπου.
            
            
               Όσον αφορά τα πρόσωπα που εμπίπτουν στο άρθρο 5 παράγραφος 1 στοιχείο β) της συμφωνίας, θα πρέπει να δοθεί επιβεβαίωση σχετικά με την επαγγελματική ιδιότητά τους και τη διάρκεια της θητείας τους.
            
            
               Αυτή η διάταξη δεν ισχύει για τα πρόσωπα που εμπίπτουν στο άρθρο 5 παράγραφος 1 στοιχείο β) της συμφωνίας, εφόσον απαλλάσσονται από την υποχρέωση θεώρησης βάσει της συμφωνίας, δηλαδή εφόσον είναι κάτοχοι διπλωματικού διαβατηρίου.
            
            
               Τα πρόσωπα που εμπίπτουν στο άρθρο 5 παράγραφος 1 στοιχείο γ) της συμφωνίας πρέπει να προσκομίσουν απόδειξη σχετικά με το μόνιμο καθεστώς τους ως μελών της αντιπροσωπείας και την ανάγκη να συμμετέχουν τακτικά σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών.
            
         
         
            
               Στις περιπτώσεις στις οποίες η ανάγκη ή η πρόθεση να ταξιδεύουν συχνά ή τακτικά περιορίζεται σαφώς σε μικρότερο χρονικό διάστημα, η διάρκεια ισχύος της θεώρησης πολλαπλών εισόδων περιορίζεται σε αυτό το χρονικό διάστημα.
            
            
            
               «2.
                     Οι διπλωματικές αποστολές και προξενικές αρχές των κρατών μελών εκδίδουν θεωρήσεις πολλαπλής εισόδου με διάρκεια ισχύος ενός έτους για τις ακόλουθες κατηγορίες προσώπων, υπό τον όρο ότι κατά τη διάρκεια του προηγούμενου έτους έλαβαν τουλάχιστον μία θεώρηση, έχουν κάνει χρήση αυτής σύμφωνα με τη νομοθεσία περί εισόδου και παραμονής του κράτους υποδοχής:
            
            
               α) μέλη επίσημων αντιπροσωπειών, τα οποία μετά από επίσημη πρόσκληση που απευθύνεται στην Αρμενία, συμμετέχουν τακτικά σε συνεδριάσεις, διαβουλεύσεις, διαπραγματεύσεις ή προγράμματα ανταλλαγών, καθώς και σε εκδηλώσεις που πραγματοποιούνται στην επικράτεια ενός από τα κράτη μέλη από διακυβερνητικές οργανώσεις,
            
            
               β) εκπρόσωποι οργανώσεων της κοινωνίας των πολιτών και άτομα προσκεκλημένα από μη κερδοσκοπικές οργανώσεις της αρμενικής κοινότητας που είναι καταχωρισμένες στα κράτη μέλη όταν πραγματοποιούν ταξίδια στα κράτη μέλη για λόγους επαγγελματικής κατάρτισης, σεμινάρια, διασκέψεις, καθώς και στο πλαίσιο προγραμμάτων ανταλλαγής ή παναρμενικών προγραμμάτων ή προγραμμάτων στήριξης της αρμενικής κοινότητας,
            
            
               γ) επαγγελματίες που συμμετέχουν σε διεθνείς εκθέσεις, συνέδρια, συμπόσια, σεμινάρια ή άλλες παρόμοιες εκδηλώσεις και οι οποίοι ταξιδεύουν τακτικά στα κράτη μέλη,
            
            
               δ) πρόσωπα που συμμετέχουν σε επιστημονικές, πολιτιστικές ή καλλιτεχνικές δραστηριότητες, συμπεριλαμβανομένων πανεπιστημιακών και άλλων προγραμμάτων ανταλλαγών, που ταξιδεύουν τακτικά στα κράτη μέλη,
            
            
               ε) σπουδαστές και μεταπτυχιακοί φοιτητές που πραγματοποιούν τακτικά πάσης φύσεως εκπαιδευτικά ή επιμορφωτικά ταξίδια, μεταξύ άλλων στο πλαίσιο προγραμμάτων ανταλλαγών,
            
            
               στ) συμμετέχοντες στα επίσημα προγράμματα ανταλλαγών που διοργανώνονται από αδελφοποιημένες πόλεις και άλλους φορείς τοπικής αυτοδιοίκησης,
            
            
               ζ) πρόσωπα που πραγματοποιούν τακτικές επισκέψεις για ιατρικούς λόγους και οι απαραίτητοι συνοδοί τους,
            
            
               η) δημοσιογράφοι και μέλη της τεχνικής ομάδας που τους συνοδεύουν με την επαγγελματική τους ιδιότητα,
            
            
               θ) επιχειρηματίες και αντιπρόσωποι επιχειρηματικών οργανώσεων που ταξιδεύουν τακτικά στα κράτη μέλη,
            
            
               ι) συμμετέχοντες σε διεθνείς αθλητικές εκδηλώσεις και τα πρόσωπα που τους συνοδεύουν με την επαγγελματική τους ιδιότητα,
            
            
               ια) οδηγοί που παρέχουν διεθνείς υπηρεσίες μεταφοράς εμπορευμάτων και επιβατών προς το έδαφος των κρατών μελών με οχήματα καταχωρισμένα στην Αρμενία.
            
            
               Κατά παρέκκλιση του πρώτου εδαφίου, όταν η ανάγκη ή η πρόθεση να ταξιδεύουν συχνά ή τακτικά περιορίζεται προφανώς σε μικρότερο χρονικό διάστημα, η διάρκεια ισχύος της θεώρησης πολλαπλής εισόδου περιορίζεται σε εκείνη τη χρονική περίοδο.»
            
            
               Καταρχήν, θεωρήσεις πολλαπλών εισόδων που ισχύουν για ένα έτος θα εκδίδονται για τις προαναφερόμενες κατηγορίες, εφόσον κατά το προηγούμενο έτος (12 μήνες) ο αιτών θεώρηση έχει λάβει τουλάχιστον μία θεώρηση και έχει κάνει χρήση αυτής σύμφωνα με τη νομοθεσία περί εισόδου και διαμονής του κράτους ή των κρατών υποδοχής (για παράδειγμα, το πρόσωπο δεν έχει υπερβεί την επιτρεπόμενη διάρκεια διαμονής) και αν υπάρχουν λόγοι για την υποβολή αίτησης θεώρησης πολλαπλών εισόδων.
            
            
               Σε περιπτώσεις που δεν δικαιολογείται η έκδοση θεώρησης για ένα έτος (για παράδειγμα, αν η διάρκεια του προγράμματος ανταλλαγής είναι μικρότερη του ενός έτους ή το πρόσωπο δεν χρειάζεται να ταξιδεύει για ένα πλήρες έτος), η ισχύς της θεώρησης θα είναι μικρότερη από ένα έτος, υπό την προϋπόθεση ότι πληρούνται οι άλλες απαιτήσεις για την έκδοση της θεώρησης.
            
            
            
               «3.
                     Οι διπλωματικές αποστολές και προξενικές αρχές των κρατών μελών εκδίδουν θεωρήσεις πολλαπλής εισόδου με ελάχιστη διάρκεια ισχύος 2 ετών και μέγιστη διάρκεια 5 ετών για τις κατηγορίες προσώπων που αναφέρονται στην παράγραφο 2 του παρόντος άρθρου, υπό τον όρο ότι κατά τα προηγούμενα 2 έτη έχουν κάνει χρήση των θεωρήσεων διάρκειας ενός έτους πολλαπλής εισόδου, σύμφωνα με τη νομοθεσία περί εισόδου και παραμονής του κράτους υποδοχής, εκτός εάν η ανάγκη ή η πρόθεση να ταξιδεύουν συχνά ή τακτικά περιορίζεται προφανώς σε μικρότερο χρονικό διάστημα, οπότε η διάρκεια ισχύος της θεώρησης πολλαπλής εισόδου περιορίζεται σε εκείνη τη χρονική περίοδο.
            
            
               4. Η συνολική διάρκεια διαμονής στην επικράτεια των κρατών μελών για τα άτομα που αναφέρονται στις παραγράφους 1 έως 3 του παρόντος άρθρου δεν υπερβαίνει τις 90 ημέρες ανά περίοδο 180 ημερών.».
            
         
         
            
               Θεωρήσεις πολλαπλών εισόδων με διάρκεια ισχύος από 2 έως 5 έτη θα εκδίδονται για τις κατηγορίες που αναφέρονται στο άρθρο 5 παράγραφος 2 της συμφωνίας, υπό την προϋπόθεση ότι κατά τη διάρκεια των δύο προηγούμενων ετών (24 μήνες) έχουν κάνει χρήση των δύο θεωρήσεων πολλαπλών εισόδων 1 έτους, σύμφωνα με τη νομοθεσία περί εισόδου και διαμονής στην επικράτεια του/των κράτους/κρατών υποδοχής και ότι οι λόγοι για την υποβολή της αίτησης θεώρησης πολλαπλών εισόδων εξακολουθούν να ισχύουν. Θα πρέπει να σημειωθεί ότι θεώρηση με διάρκεια ισχύος δύο έως πέντε ετών θα χορηγείται μόνον εφόσον στον αιτούντα θεώρηση έχουν χορηγηθεί δύο θεωρήσεις που ισχύουν για ένα έτος -και όχι λιγότερο- κατά τη διάρκεια των δύο προηγούμενων ετών και αν ο αιτών έχει χρησιμοποιήσει αυτές τις θεωρήσεις σύμφωνα με τη νομοθεσία περί εισόδου και διαμονής στην επικράτεια του κράτους ή των κρατών υποδοχής. Οι διπλωματικές και προξενικές αρχές θα αποφασίζουν, με βάση την αξιολόγηση της κάθε αίτησης θεώρησης, τη διάρκεια ισχύος αυτών των θεωρήσεων, δηλαδή από 2 έως 5 έτη.
            
            
               Δεν υπάρχει υποχρέωση έκδοσης θεώρησης πολλαπλών εισόδων αν ο αιτών δεν έκανε χρήση θεώρησης που είχε εκδοθεί προηγουμένως.
            
            
               2.2.3.
                     Κάτοχοι διπλωματικών διαβατηρίων.
            
            
               Το άρθρο 10 της συμφωνίας ορίζει ότι:
            
            
               «1.
                     Οι πολίτες της Αρμενίας που είναι κάτοχοι εγκύρων διπλωματικών διαβατηρίων μπορούν να εισέλθουν, να εξέλθουν και να διέλθουν από την επικράτεια των κρατών μελών χωρίς θεωρήσεις.
            
            
               2.
                     Οι πολίτες που αναφέρονται στην παράγραφο 1 του παρόντος άρθρου μπορούν να διαμείνουν χωρίς θεώρηση στην επικράτεια των κρατών μελών για διάστημα που δεν υπερβαίνει τις 90 ημέρες ανά περίοδο 180 ημερών.»
            
            
               Οι διαδικασίες σχετικά με την απόσπαση διπλωματών στα κράτη μέλη δεν καλύπτονται από τη συμφωνία. Ισχύει η συνήθης διαδικασία διαπίστευσης. 
            
            
               ΙΙΙ.
                     ΣΥΝΕΡΓΑΣΙΑ ΟΣΟΝ ΑΦΟΡΑ ΤΑ ΤΑΞΙΔΙΩΤΙΚΑ ΕΓΓΡΑΦΑ
            
            
               Σε κοινή δήλωση που προσαρτάται στη συμφωνία, τα μέρη συμφωνούν ότι, κατά την παρακολούθηση της εφαρμογής της συμφωνίας, η μεικτή επιτροπή που συγκροτείται σύμφωνα με το άρθρο 12 της συμφωνίας αξιολογεί τον αντίκτυπο του επιπέδου ασφάλειας των αντίστοιχων ταξιδιωτικών εγγράφων στη λειτουργία της συμφωνίας. Προς τούτο, τα μέρη δεσμεύτηκαν να ενημερώνονται εκατέρωθεν τακτικά για τα μέτρα που ελήφθησαν για την αποφυγή του πολλαπλασιασμού των ταξιδιωτικών εγγράφων και να αναπτύξουν τις τεχνικές πτυχές της ασφάλειας των ταξιδιωτικών εγγράφων, καθώς και σχετικά με τη διαδικασία προσωποποίησης της έκδοσης ταξιδιωτικών εγγράφων.
            
            
            
               IV.
                     ΣΤΑΤΙΣΤΙΚΕΣ
            
            
               Προκειμένου να δοθεί στη μεικτή επιτροπή που έχει συσταθεί βάσει της συμφωνίας η δυνατότητα να παρακολουθεί αποτελεσματικά τη συμφωνία, οι διπλωματικές και προξενικές αρχές των κρατών μελών θα πρέπει να υποβάλλουν κάθε έξι μήνες στην Επιτροπή στατιστικά στοιχεία. Όταν είναι δυνατόν, τα στοιχεία αυτά θα πρέπει να περιλαμβάνουν, σε μηνιαία ανάλυση:
            
            
               - τον αριθμό κάθε είδους θεωρήσεων που έχουν εκδοθεί στις διάφορες κατηγορίες που καλύπτονται από τη συμφωνία,
            
            
               -τον αριθμό των θεωρήσεων που έχουν απορριφθεί για τις διάφορες κατηγορίες που καλύπτονται από τη συμφωνία,
            
            
               -τον αριθμό των θεωρήσεων πολλαπλών εισόδων που έχουν εκδοθεί,
            
            
               -τη διάρκεια ισχύος των θεωρήσεων πολλαπλών εισόδων που έχουν εκδοθεί·
            
            
               -τον αριθμό θεωρήσεων που έχουν εκδοθεί ατελώς στις διάφορες κατηγορίες που καλύπτονται από τη συμφωνία.
            
         
         
            
                  
                     (1)
                  
                  
                      
                           ΕΕ L 289 της 30.10.2013, σ. 2-11.
                  
               
               
                  
                     (2)
                  
                  
                      
                           Κανονισμός (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή, ΕΕ L 81 της 21.3.2001, όπως τροποποιήθηκε τελευταία φορά με τον κανονισμό (ΕΕ) 1289/13 της 11.12.2013, ΕΕ L 347 της 20.12.2013, σ. 74.
                  
               
               
                  
                     (3)
                  
                  
                      
                           ΕΕ L 239 της 22.9.2000, σ. 19.
                  
               
               
                  
                     (4)
                  
                  
                      
                           Κανονισμός (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη θέσπιση κοινοτικού κώδικα θεωρήσεων (κώδικας θεωρήσεων) (ΕΕ L 243 της 15.9.2009, σ. 1) 
                  
               
               
                  
                     (5)
                  
                  
                      
                           Κυρίως, κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν), ΕΕ L 77 της 23.3.2016, σ. 1.
                  
               
               
                  
                     (6)
                  
                  
                      
                           Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν), ΕΕ L 77 της 23.3.2016, σ. 1.
                  
               
               
                  
                     (7)
                  
                  
                      
                           Βλ. άρθρα 2, 24 και 25 του κώδικα θεωρήσεων.
                  
               
               
                  
                     (8)
                  
                  
                      
                           Βλέπε, ειδικότερα, τις τροποποιήσεις που θεσπίστηκαν από τον κανονισμό (ΕΚ) αριθ. 610/2013 του Ευρωπαϊκού Κοινοβουλίου και του Συμβουλίου (ΕΕ L 182 της 26.9.2013, σ. 1).
                  
               
               
                  
                     (9)
                  
                  
                      
                           Απόφαση αριθ. 565/2014/ΕΕ της 15.5.2014, η οποία τέθηκε σε ισχύ στις 16.6.2014, με την οποία επιτρέπεται στη Βουλγαρία, την Κροατία, την Κύπρο και τη Ρουμανία να αναγνωρίζουν μονομερώς μόνο τις θεωρήσεις βραχείας διαμονής που ισχύουν για δύο ή πολλαπλές εισόδους, τις θεωρήσεις μακράς διαμονής και τις άδειες διαμονής που εκδίδονται από κράτη Σένγκεν, και τις θεωρήσεις περιορισμένης εδαφικής ισχύος που εκδίδονται από τα κράτη μέλη του Σένγκεν στους κατόχους διαβατηρίων που εκδίδονται από το Κοσσυφοπέδιο, καθώς και τις εθνικές θεωρήσεις και τις άδειες διαμονής που εκδίδονται από την Κροατία ως ισοδύναμες προς τις εθνικές τους θεωρήσεις όχι μόνον για διέλευση μέσω της επικράτειάς τους αλλά και για προτιθέμενη διαμονή σε αυτήν, η οποία δεν υπερβαίνει τις 90 ημέρες εντός οιασδήποτε περιόδου 180 ημερών. Η Βουλγαρία, η Κροατία, η Κύπρος και η Ρουμανία δύνανται να εφαρμόσουν τους νέους κανόνες από τις 14.7.2014, αντικαθιστώντας τις αποφάσεις αριθ. 895/2006/ΕΚ της 14ης Ιουνίου 2006 και αριθ. 582/2008/ΕΚ της 17ης Ιουνίου 2008.